Salto järv
Salto järv (itaalia keeles Lago del Salto) on veehoidla Kesk-Itaalias Lazio maakonnas Rieti provintsis. Salto veehoidla on Lazio suurim tehisveekogu. Salto järv on Navegna mäe (1508 m) alla ehitatud 9 km pikkuse tunneli kaudu ühenduses Turano järvega. Veehoidlad varustavad veega 1942. aastal valminud Cotilia hüdroelektrijaama. 535 meetri kõrgusel merepinnast asuva järve pindala on 8,1 km², suurim sügavus 87,4 meetrit, valgala suurus 741 km². Veehoidla kallastel asuvad Petrella Salto, Pescorocchiano, Fiamignano, Varco Sabino ja Marcetelli.